書懷
作者：戴栩
朝代：宋

paragraphs: 隨牒滄海隅，兩見初月吐。
緬懷故山友，飄散等風雨。
低頭繙簿書，仄足隨步武。
荒哉舊時學，千石壓一縷。
涇渭誰濁清，荼薺互甘苦。
癡兒了官事，朝飯或過午。
聊爲五斗淹，未受三命俯。
有得那免失，無闕孰爲補。
門前流水車，六轡去如組。
忽逢阮生途，微徑何由取。
夸者類死權，所死固已粗。
人生天地間，誰客復誰主。
蛙鳴儻適意，賢於兩部鼓。
蝸角起相攘，戰劇赤白羽。
息機自搰搰，獨趣甘踽踽。
喧寂不相謀，笑人從鄧禹。
行藏正有時，倚樓追杜甫。
固知抱書癖，未肯學錢虜。
長纓覊單于，尺紙招贊普。
古來磊落人，過眼蚊蚋聚。
且復對青山，天外修眉嫵。
悠然成獨酌，醉語免童羖。
是時秋冬交，寒事欲墐戶。
蛩螿夜唧唧，草木霜莽莽。
新詩從何來，令我隘寰宇。
颯然出世姿，一蛻塵與土。
海風入書幃，吟和鷗鴉樐。
夜光驚照室，恍若珠還浦。
拂研染松煤，自汲寒井甒。
惡語未用刪，意澹聲節古。
起看參斗橫，的歷掛枌栩。